श्टाइनब्रुक से अधिक भरोसेमंद मैर्केल | दुनिया | DW | 03.11.2012
चांसलर पद के सोशल डेमोक्रैट उम्मीदवार पेअर श्टाइब्रुक की अतिरिक्त कमाई को लेकर विवाद जारी है. ताजा सर्वे में लोगों ने चांसलर अंगेला मैर्केल को उनके प्रतिद्वंद्वी से ज्यादा भरोसेमंद बताया है.
पैसा लेकर भाषण देने वाले विवाद में भाषणों और उनमें मिली फीस की सूची जारी करने के बावजूद विवाद और बहस जारी है. श्टाइनब्रुक ने खुलासा किया था कि वित्त मंत्री के पद से हटने के बाद से उन्होंने फीस लेकर 89 बार भाषण दिया और एक भाषण के लिए औसत 15,000 यूरो लिए. उन्होंने पिछले तीन साल में साढ़े 12 लाख यूरो कमाने की बात कही. अब मीडिया में आ रही खबरों में कहा जा रहा है कि इसके अलावा उन्हें उनकी किताबों के लिए भी पांच लाख यूरो मिले.
एसपीडी के वामपंथी धड़े ने अपनी पार्टी के पूर्व वित्त मंत्री पर संवेदनहीनता का आरोप लगाया. एक ताजा जनमत सर्वेक्षण में भागीदारों ने सीडीयू पार्टी की चांसलर अंगेला मैर्केल को उन्हें चुनौती देने वाले श्टाइनब्रुक की तुलना में ज्यादा भरोसेमंद बाताया है.
साप्ताहिक पत्रिका फोकस के अनुसार श्टाइनब्रुक ने अलग से कमाई में घोषित रकम के अलावा 115,000 यूरो स्टील कंपनी थिसेनक्रुप्प की निगरानी बोर्ड के सदस्य के रूप में पाए. इस साल के लिए उन्हें और 65,000 यूरो मिलेंगे. इसके अलावा उन्होंने निर्माण कंपनी बिलफिंगर बैर्गर की वार्षिक रिपोर्ट में इंटरव्यू के लिए पांच अंकों वाली रकम ली. एसपीडी के एक प्रवक्ता ने कहा है कि इसमें मिली फीस वह नहीं बताएंगे क्योंकि वह भाषण नहीं था.
फोकस के आकलन के अनुसार श्टाइनब्रुक को उनकी पहली किताब "उन्टर्म श्ट्रिष" के लिए 5 लाख यूरो मिले जबकि दूसरी किताब "जुग उम जुग" के लिए प्रकाशक ने 100,000 यूरो से ज्यादा दिए. यह रकम उन्होंने साथी लेखक और पूर्व चांसलर हेल्मुट श्मिट के साथ बांटी. इसके विपरीत फ्रांकफुर्टर अलगेमाइने जोनटागसाइटुंग का कहना है कि पहली किताब के लिए उन्हें 3 लाख यूरो और दूसरी किताब के लिए पौने दो लाख यूरो मिले.
सोशल डेमोक्रैटिक पार्टी के अध्यक्ष जिगमार गाब्रिएल ने अपनी पार्टी के चांसलर उम्मीदवार का बचाव किया है और कहा है, "जब राजनेता किताब लिखते हैं तब आसानी से देखा जा सकता है कि उन्हें किस बात के लिए फीस दी गई है और कोई निर्भरता जैसी बात है क्या. वहां कोई राज नहीं होता." एसपीडी प्रमुख ने सांसदों की अतिरिक्त कमाई के नियमों को बदलने की घोषणा करते हुए कहा, "जब हम अगले साल से फिर से शासन करेंगे तो हम फैसला करेंगे कि संसद के सभी सदस्यों की कमाई की एक एक पाई सार्वजनिक हो."
श्टाइनब्रुक और गाब्रिएल
इसके विपरीत पार्टी के वामपंथी धड़े का रुख बहुत सख्त है. एसपीडी में डेमोक्रैटिक लेफ्ट की अध्यक्ष हिल्डे माथीस ने कहा, "यदि सामाजिक न्याय की पार्टी एसपीडी इस तरह की बहस में फंसेगी तो हमारे लिए यह बहुत मुश्किल है." बाडेन वुर्टेमबर्ग की एसपीडी उपप्रमुख लेनी ब्रायमायर का कहना है कि श्टाइनब्रुक में संवेदनशीलता का अभाव है. "मेरी राय में ऐसा नहीं होना चाहिए." ग्रीन पार्टी के संसदीय दल के नेता युर्गेन ट्रिटिन ने भी कहा है कि सांसद को इस बात का ख्याल रखा जाना चाहिए कि वेतन और भत्ता उसकी अतिरिक्त कमाई न दिखने लगे.
इस बीच श्टाइनब्रुक की लोकप्रियता भी गिर रही है. एमनिड संस्था द्वारा कराए गए जनमत सर्वेक्षण के अनुसार लोग चांसलर अंगेला मैर्केल को श्टाइनब्रुक से ज्यादा सहानुभूतिपूर्ण, फैसला लेने वाला और भरोसेमंद मानते हैं. खासकर महिला वोटरों में मैर्केल अपने प्रतिद्वंद्वी से अधिक लोकप्रिय हैं. एसपीडी की महिला नेताओं ने श्टाइनब्रुक से अपनी टीम में आधी महिलाओं को रखने की मांग की है. पार्टी की महिला शाखा की प्रमुख एल्के फैर्नर का कहना है, "एसपीडी की भावी सरकारी टीम में समानता का सिद्धांत भरोसेमंद तरीके से झलकना चाहिए." श्टाइनब्रुक को दिसम्बर में होने वाली पार्टी कांग्रेस में चांसलर पद का उम्मीदवार चुना जाएगा.
जर्मन सांसदों की बगली कमाई पर बहस
जर्मनी में एसपीडी के चांसलर उम्मीदवार पेअर श्टाइनब्रुक की बगली आमदनी से पैदा हुआ विवाद अभी थमा नहीं है. संसद अध्यक्ष नॉर्बर्ट लामर्ट ने सांसदों की साइड इनकम के नियमों को कड़ा करने पर संशय जताया है. (14.10.2012)
ऊपरी कमाई के विवाद में फंसे श्टाइनब्रुक
जर्मनी की विपक्षी एसपीडी पार्टी ने अपने चांसलर उम्मीदवार का नाम तय किया ताकि समय रहते लोग उन्हें जान सकें. लेकिन पेयर श्टाइनब्रुक सांसद के अलावा अपनी कमाई के कारण आलोचना के केंद्र में आ गए हैं. (05.10.2012)
मैर्केल से टकराएंगे श्टाइनब्रुक
जर्मनी की विपक्षी सोशल डेमोक्रैटिक पार्टी ने चांसलर की उम्मीदवारी का फैसला हो गया है. वित्त विशेषज्ञ पेयर श्टाइनब्रुक अगले साल होने वाले संसदीय चुनावों में पार्टी के उम्मीदवार होंगे. (28.09.2012)
पेअर श्टाइनब्रुक के बारे में जानिए
कीवर्ड जर्मनी चांसलर, चुनाव, मैर्केल, श्टाइनब्रुक
पर्मालिंक https://p.dw.com/p/16cOt